“กษิต” ลาออก “ปชป.” เห็นต่างร่วมรัฐบาล “พปชร.” จับตาดึง “นิวเดม” ตั้งพรรคใหม่
นายกษิต ภิรมย์ อดีตรัฐมนตรีว่าการกระทรวงการต่างประเทศ ย …
11 มิ.ย. 2562

นายกษิต ภิรมย์ อดีตรัฐมนตรีว่าการกระทรวงการต่างประเทศ ยื่นหนังสือลาออกสมาชิกพรรคประชาธิปัตย์ เนื่องจากมองว่า พรรคประชาธิปัตย์ ถูกขับเคลื่อนในทิศทางที่เห็นต่างกับตนเอง ซึ่งก่อนที่จะมายื่นหนังสือลาออกในวันนี้ก็ได้ตัดสินใจมาหลายวันแล้ว โดยข้อคิดเห็นส่วนตัว ได้แจ้งต่อผู้ใหญ่ในพรรค ทั้งทางวาจาและหนังสือถึง 4 หน้า โดยยื่นให้ผู้ใหญ่ในพรรคกว่า 10 คน ถึงมุมมองและอุดมการณ์ ในฐานะนักเสรีประชาธิปไตย
สำหรับเนื้อหาในหนังสือพูดถึง 3 เรื่อง คือทำไมพรรคถึงแพ้การเลือกตั้ง รวมถึงการปฏิรูปพรรค และแนวทางทางการเมือง โดยตนเสนอให้ไม่ไปร่วมกับพรรคเพื่อไทยและพรรคพลังประชารัฐ ซึ่งผู้ใหญ่ที่รับหนังสือแล้วก็มีโทรศัพท์เข้ามาพูดคุยบ้าง
ส่วนการตั้งพรรคการเมืองใหม่นั้น นายกษิต ยอมรับเป็นได้ แต่ไม่ใช่เรื่องง่าย เพราะการเริ่มต้นวันนี้คือการหาแนวร่วมกลุ่มคนที่มีแนวคิดเดียวกัน โดยขณะนี้ยังไม่มีการชักชวนนายอภิสิทธิ์ ให้มาร่วม แต่ได้มีการพูดคุยกับนายธนัตถ์ ธนากิจอำนวย อดีตกลุ่มนิวเดม ไว้บ้างแล้ว ซึ่งขณะนี้ ตนมีรายชื่อไว้หมดแล้ว แต่ปฏิเสธว่าไม่ไปร่วมงานกับพรรคการเมืองอื่น หากมาชักชวนเพราะทางกลุ่มสามารถขับเคลื่อนทางการเมืองได้แม้ไม่มี ส.ส.ก็ตาม